《赠新住灵岩长老》
宋代·刘概

岑崟千嶂插青霄，殿阁峥嵘霁霭交。已化灵蛇留径迹，双飞白鹤上云巢。

万家香火春迎社，一派泉声夜涤庖。投锡此来当有意，独存秘宇在岩坳。

作者简介：青州寿光人，字孟节。少师种放，喜为诗，慷慨有气节。举进士及第，为幕僚，不得志，弃官隐青州南冶源山。富弼为筑室以居，范仲淹、文彦博皆优礼之，欲荐之朝，不就。